PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FK/3/1/004	Bratislava 07. februára  2011	

Protimonopolný úrad Slovenskej republiky, odbor koncentrácií v správnom konaní 
č. 0001/OK/2011 začatom dňa 21.01.2011 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Galderma Pharma S.A., so sídlom Avenue de Gratta-Paille 2, World Trade Center, Lausanne, Švajčiarsko prostredníctvom splnomocneného právneho zástupcu Mgr. Tomáša Marettu, Čechová & Partners, Štúrova 4, 811 02 Bratislava vo veci koncentrácie podnikateľov Galderma Pharma S.A., so sídlom Avenue de Gratta-Paille 2, World Trade Center, Lausanne, Švajčiarsko a Q-Med AB so sídlom Seminariegatan 21, 752 28 Uppsala, Švédsko

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej 
v získaní výlučnej nepriamej kontroly podnikateľa Galderma Pharma S.A., so sídlom Avenue de Gratta-Paille 2, World Trade Center, Lausanne, Švajčiarsko nad podnikom podnikateľa Q-Med AB so sídlom Seminariegatan 21, 752 28 Uppsala, Švédsko prostredníctvom podnikateľa Galderma Holding AB, c/o Roschier Advokatbyrå, Box 7358, 103 90 Stochholm, Švédsko za základe verejnej ponuky spoločnosti Galderma Pharma S.A., so sídlom Avenue de Gratta-Paille 2, World Trade Center, Lausanne, Švajčiarsko na prevzatie všetkých akcií spoločnosti Q-Med a to prostredníctvom svojej 100% dcérskej spoločnosti Galderma Holding AB, c/o Roschier Advokatbyrå, Box 7358, 103 90 Stochholm, Švédsko, ktorá bola zverejnená dňa 13.12.2010.

O d ô v o d n e n i e : 

1)	Protimonopolnému úradu Slovenskej republiky, odboru koncentrácií (ďalej len „úrad“) bola dňa 21.01.2011 listom zaevidovaným pod č. 194/2011 spoločnosťou Galderma Pharma S.A., so sídlom Avenue de Gratta-Paille 2, World Trade Center, Lausanne, Švajčiarsko (ďalej len „Galderma“) prostredníctvom splnomocneného právneho zástupcu Mgr. Tomáša Marettu, Čechová & Partners, Štúrova 4, 811 02 Bratislava (ďalej len „splnomocnený právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúca v získaní výlučnej nepriamej kontroly podnikateľa Galderma nad podnikom podnikateľa Q-Med AB so sídlom Seminariegatan 21, 752 28 Uppsala, Švédsko (ďalej len „Q-Med“) prostredníctvom podnikateľa Galderma Holding AB, c/o Roschier Advokatbyrå, Box 7358, 103 90 Stochholm, Švédsko (ďalej len „Galderma Holding“) za základe verejnej ponuky spoločnosti Galderma na prevzatie všetkých akcií spoločnosti Q-Med, ktorá bola prostredníctvom jeho 100 % dcérskej spoločnosti Galderma Holding zverejnená dňa 13.12.2010 (ďalej len „Ponuka na prevzatie“) (ďalej len „Oznámenie koncentrácie“).

2)	Na základe tohto oznámenia sa dňa 21.01.2011 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0001/OK/2011, o čom úrad informoval oznamovateľov koncentrácie listom č. 358/PMÚ SR/2011 zo dňa 02.02.2011. 

3)	V súlade so znením § 11 zákona začala dňa 24.01.2011 plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 358/PMÚ SR/2011 zo dňa 02.02.2011.

4)	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 Eur  bol uhradený dňa 21.01.2011.

5)	Z podkladov a informácií, ktoré boli úradu predložené v predmetnom správnom konaní účastníkmi správneho konania vyplynuli nasledujúce skutočnosti:
Podnikatelia

6)	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

7)	Galderma je plne funkčný spoločný podnik s celosvetovou pôsobnosťou v podiele 50/50 medzi Nestlé S.A. so sídlom Avenue Nestlé 55, CH-1800 Vevey, Švajčiarsko a L’Oréal S.A. so sídlom 14, rue Royale, 75008 Paríž – Francúzsko. Bol založený v roku 1981 a sídlo má vo Švajčiarsku.

8)	Galderma je farmaceutická spoločnosť , ktorá sa špecializuje na výskum, vývoj a marketing terapeutických, korekčných a estetických riešení pre kožné problémy a problémy s vlasmi  a nechtami. Produkty spoločnosti Galderma liečia mnohé dermatologické problémy vrátane akné, ružovky, plesňových infekcií nechtov, psoriázy a dermatóz citlivých na steroidy, pigmentových porúch, starnutia pokožky a rakoviny kože.

9)	V oblasti produktov určených na ošetrovanie starnutia pokožky ponúka na trh dva injekčné produkty botulotoxínu A pod názvom Azzalure a v niektorých krajinách mimo Európy, Dysport určené na použitie v estetickej medicíne, najmä pri ošetrovaní tvárových vrások.

10)	Galderma nemá v Slovenskej republike dcérske spoločnosti, ani pobočky. 

11)	Z vyššie uvedených skutočností vyplýva, že Galderma je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

12)	Q-Med so sídlom v Uppsale, Švédsko, je spoločnosť kótovaná na burze Nasdaq OMX Stockholm.

13)	Q-Med vyvíja, vyrába, ponúka na trhu a predáva vysokokvalitné liečivé výrobky na použitie v estetickej a všeobecnej medicíne.

14)	Podľa oznamovateľa koncentrácie je väčšina produktov spoločnosti Q-Med založená na patentovanej stabilizovanej technológii spoločnosti bez použitia látok živočíšneho pôvodu, na báze kyseliny hyalurónovej („technológia NASHA“). Jej hlavnou činnosťou je ponuka injekčnej estetickej liečby, pričom medzi jej portfólio produktov patrí: Restylane® pre vyplnenie vrások a záhybov kože, ďalej tvarovanie a vytvorenie objemu na tvári, MacrolaneTM pre tvarovanie tela.

15)	Q-Med uzavrela licenčné/obchodné zmluvy na produkty DurolaneTM na liečbu osteoartrózy bedrových a kolenných kĺbov, Deflux® na liečbu vezikouretrálneho refluxu VUR (malformácia močového mechúra) u detí, a Solesta® na liečbu inkontinencie moču.

16)	Q-Med pôsobí tiež v menšej miere v oblasti ponuky dávkovacích systémov pre svoju injekčnú estetickú liečbu (ihly a injekčné striekačky) a produktov určených na starostlivosť o pokožku distribuovaných prostredníctvom lekárov. 

17)	Z vyššie uvedených skutočností vyplýva, že Q-Med je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

18)	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných   podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)  vlastníckych alebo iných práv k podniku alebo k jeho časti, 
b)  práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

19)	Oznamovateľ v Oznámení koncentrácie uvádza, že Galderma plánuje prostredníctvom svojej 100% dcérskej spoločnosti Galderma Holding nadobudnúť výlučnú nepriamu kontrolu nad spoločnosťou Q-Med nadobudnutím všetkých alebo aspoň viac ako 90% akcií spoločnosti Q-Med na základe Ponuky na prevzatie adresovanej akcionárom spoločnosti Q-Med. Akcie Q-Med sú kótované na NASDAQ OMX Stockholm v segmente Mid Cap.

20)	V Oznámení koncentrácie oznamovateľ uvádza, že spoločnosť Q-Med je verejne kótovaná spoločnosť a žiadny zo súčasných akcionárov Q-Med nemal pred oznámením Ponuky kontrolu nad spoločnosťou Q-Med.

21)	Z Oznámenia koncentrácie a z Ponuky na prevzatie úrad zistil, že dňa 13.12.2010 podnikateľ Galderma zverejnil prostredníctvom svojej 100% dcérskej spoločnosti Galderma Holding peňažnú ponuku akcionárom spoločnosti Q-Med. Podľa podmienok stanovených v Ponuke na prevzatie doba prijatia Ponuky začala dňa 04.01.2011 a skončí dňa 07.02.2011, pričom uskutočnenie a uzavretie Ponuky je podmienené, okrem iného, prijatím Ponuky takým počtom akcionárom spoločnosti Q-Med, aby Galderma, nepriamo prostredníctvom spoločnosti Galderma Holding, nadobudla viac ako 90% z celkového počtu akcií a hlasovacích práv v spoločnosti Q-Med. Uskutočnenie a uzavretie Ponuky na prevzatie je ďalej podmienené schválením koncentrácie súťažnými autoritami v rôznych jurisdikciách.

22)	V Oznámení koncentrácie sa uvádza, že spoločnosť Galderma Holding bola založená ako neaktívna prázdna spoločnosť, založená výlučne na účel ponuky, kým v skutočnosti za nadobudnutím stojí spoločnosť Galderma. 

23)	Vychádzajúc z Oznámenia koncentrácie spolu s jeho doplnením, úrad po preskúmaní podkladovej dokumentácie zistil, že po nadobudnutí všetkých alebo aspoň 90 % akcií spoločnosti Q-Med bude môcť podnikateľ Galderma vykonávať výlučnú kontrolu nad podnikom podnikateľa Q-Med. Oznamovateľ koncentrácie pritom v Oznámení koncentrácie uvádza, že v súlade s pravidlami švédskeho práva obchodných spoločností už vlastníctvo jednoduchej väčšiny kmeňových akcií a prislúchajúcich hlasovacích práv na valnom zhromaždení akcionárov spoločnosti Q-Med umožní vlastníkovi týchto akcií vykonávať výlučnú kontrolu nad podnikom podnikateľa Q-Med. 

24)	Ako vyplýva z Oznámenia koncentrácie ako aj z Ponuky na prevzatie, ktorá Tvorí prílohu Oznámenia koncentrácie, Ponuka na prevzatie má podporu manažmentu a predstavenstva oboch spoločností Galderma a Q-Med.

25)	V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona spočívajúcu v získaní nepriamej výlučnej kontroly podnikateľom Galderma, prostredníctvom podnikateľa Galderma Holding nad podnikom podnikateľa Q-Med na základe oznámenia Ponuky na prevzatie dňa 13.12.2010.

Účastníci koncentrácie

26)	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Úrad teda zistil, že účastníkom správneho konania je  podnikateľ Galderma. 

27)	Zároveň úrad zistil, že účastníkmi koncentrácie je podnikateľ Galderma, ako podnikateľ, ktorý získava kontrolu nad podnikom podnikateľa Q-Med a podnikateľ Q-Med, nad ktorým sa kontrola získava.

Koncentrácia podliehajúca kontrole úradu

28)	Podľa § 10 ods. 1 zákona koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov  podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení            v písmenách a) až d) majú spoločne práva uvedené v písmene b).

29)	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

30)	Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Vzhľadom na to, že účastníci konania označili výšku celkových obratov účastníkov koncentrácie za predmet ich obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

Relevantné trhy 

31)	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

32)	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

33)	Oznamovateľ koncentrácie v Oznámení koncentrácie pri vymedzení oblastí, v ktorých pôsobia účastníci koncentrácie vychádzal z nižšie uvedeného popisu produktov cieľovej spoločnosti – Q-Med, ktoré môžu byť v širšom priestorovom ponímaní komplementárne k niektorým z produktov spoločnosti Galderma, osobitne k produktom v nižšie opísanej oblasti estetického dermatologického ošetrovania vrások a záhybov kože injekčnou aplikáciou. Podľa oznamovateľa koncentrácie však neexistuje však žiadne horizontálne prekrytie ani vertikálny vzťah alebo dokonca komplementárny vzťah medzi produktmi dodávanými účastníkmi koncentrácie v Slovenskej republike.

34)	Produkty spoločnosti  Q-Med

a)	Dermatologické výplňové implantáty (dermatologické výplne)
Hlavnou činnosťou spoločnosti Q-Med je dodávanie dermatologických výplní určených na estetické dermatologické ošetrovanie injekčnou aplikáciou, pričom do jej portfólia produktov patria  produkty Restylane, ktoré sa používajú na korekciu vrások a obnovenie vitality pokožky tváre, a produkty Macrolane, ktoré sa používajú na tvarovanie tela.
Restylane bol schválený ako prvý v Európe v roku 1996 a je hlavným produktom spoločnosti Q-Med.  Skupina produktov Restylane sa používa ako výplňový implantát na vyplnenie vrások a záhybov kože, pier, kontúr tváre a omladenie pleti.  Jednotlivé produkty v rámci skupiny produktov Restylane boli vyvinuté na liečbu špecifických potrieb.  Restylane sa používa na korekciu vrások a predáva sa v 0,5 mL, 1,0 mL a v niektorých krajinách v 2,0 mL už naplnených sterilných striekačkách.  Restylane Touch je určený na obnovu výplňového objemu vrásky, s cieľom umožniť poskytovateľom zdravotnej starostlivosti optimalizovať výsledky liečby pacienta.  Restylane Perlane je produkt s vyšším stupňom prepojenia, ktorý zlepšuje tuhosť a umožňuje ošetrenie hlbších vrstiev v tkanive.  Restylane Lipp je určený na vyplnenie a zväčšenie objemu pier, kým Restylane SubQ bol vytvorený na úpravu tvaru napr. brady alebo líc.  Okrem toho mnohé z týchto produktov obsahujú tiež lidokaín na zlepšenie komfortu pacienta.
Skupina produktov Restylane Vital je optimalizovaná s cieľom obnoviť vitalitu, pružnosť a celkové vnútorné napätie pokožky. Restylane Vital Light je určený na obnovu vrstiev pokožky, ktoré potrebujú ďalšiu aplikáciu.  Okrem toho, spoločnosť Q-Med uviedla na trh Restylane Vital Injector, inovatívny dávkovací systém určený na zlepšenie kontroly lekára a dávkovanie rovnakého objemu každej injekcie.
Macrolane je rad produktov určených pre tvarovanie tela, ktoré vytvárajú objem a vyhladzujú vady na tele.  Hoci Macrolane bol schválený na predaj v Európe na konci roku 2007, trh s Macrolane je pomerne nerozvinutý.  Macrolane je špeciálne určený na tvarovanie tela a umožňuje okamžité a dlhotrvajúce zlepšenie rôznych častí tela.  Existujú dve verzie Macrolane.  Macrolane VRF20 sa používa na časti tela, kde je menej tkaniva a Macrolane VRF30 sa používa tam, kde je viac tkaniva.  Na dosiahnutie požadovaného estetického výsledku možno produkty kombinovať.
Ako vyplýva z Oznámenia koncentrácie spoločnosť Q-Med dodáva kompletný rad vyššie uvedených produktov Restylane a Macrolane na slovenský trh. Podľa oznamovateľa koncentrácie spoločnosť Q-Med však okrem uvedených produktov nepredáva v Slovenskej republike žiadne iné produkty. Pre úplnosť však oznamovateľ v Oznámení koncentrácie uviedol tiež opis ďalších činností/produktov spoločnosti Q-Med, ktoré však v Slovenskej republike vôbec nepredáva.
b)	 Produkty určené na starostlivosť o pleť pri estetickej liečbe
Q-Med tiež vyrába rad kozmetických krémov s využitím rovnakej technológie NASHA ako pri výrobe dermatologických výplní spoločnosti Q-Med (opísaných v bode a) vyššie) - tiež pod značkou Restylane. Medzi tieto produkty patrí: 
• Restylane Facial Cleanser – „jemne očistí vašu pleť“ − Keramid 3 a organický slnečnicový olej s čistiacim prostriedkom;
• Restylane Day Cream – „chráni a oživí vašu pleť“ − gél DMS & NASHA s Keramidom 3, niacinamidom, kreatínom a acetylkarnitínom;
• Restylane Night Cream – „obnoví prirodzené zdravie vašej pleti“ − gél DMS & NASHA, glycyrrhetinická kyselina, výťažok z ovsu a Keramid 3;
• Restylane Night Serum – „zníži počet vrások a starecké škvrny“ − Retinol 0,4%, gél NASHA, curcumin a Keramid 3;
• Restylane Recovery Cream – „upokojí vašu pleť“ − gél DMS a NASHA, arnika, výťažok z ryžových otrúb, Keramid 3;
• Restylane Hand Cream – „zvlhčuje pokožku rúk“.
Účel týchto produktov spoločnosti Q-Med určených na starostlivosť o pleť úzko súvisí s estetickými procedúrami, pri ktorých sa používajú vyššie uvedené dermatologické výplne, t.j. odporúča sa používať tieto produkty pred alebo po aplikácii vyššie uvedených dermatologických výplní spoločnosti Q-Med na dosiahnutie lepších výsledkov celého procesu ošetrenia. Celkovým cieľom týchto produktov určených na starostlivosť o pleť je teda kozmetické ošetrenie pleti ako príprava na lepší efekt vyššie uvedených dermatologických výplní. Tieto produkty značky Restylane určené na starostlivosť o pleť sa teda ponúkajú prostredníctvom kliník estetickej medicíny alebo prostredníctvom samotnej spoločnosti Q-Med.
Spoločnosť Q-Med v minulosti predávala lekármi vydávané produkty určené na starostlivosť o pleť na základe distribučných zmlúv prostredníctvom nezávislých distribútorov a začala rokovať o možnostiach priamej distribúcie a predaja spomenutých produktov značky Restylane určených na starostlivosť o pleť priamo lekárom v ich ordináciách.  Spoločnosť Q-Med uviedla tieto produkty značky Restylane určené na starostlivosť o pleť na trh v apríli 2009, ale formálne ich uviedla priamo do ordinácií lekárov iba vo Švédsku. Tieto produkty nie sú v Slovenskej republike predávané.
c)	Portfólio produktov pre nemocnice a zdravotníctvo
Okrem vyššie uvedených produktov určených na estetické dermatologické ošetrenie vrások a záhybov kože spoločnosť Q-Med tiež vytvorila viacero ďalších produktov na báze kyseliny hyalurónovej určených na liečbu osteoartrózy a niektorých urologických stavov.  Spoločnosť Q-Med nepredáva tieto produkty priamo, ale poskytla licenciu na technológiu spoločnostiam  Smith & Nephew a Oceana Therapeutics.
V júni 2006 spoločnosť Q-Med a spoločnosť Smith & Nephew uzavreli strategickú spoluprácu v oblasti ortopédie. Spolupráca sa týka liečby osteoartrózy, ale je tiež zameraná na hľadanie nových aplikácií v oblasti. Prostredníctvom tejto dohody spoločnosť Smith & Nephew získala globálne práva na obchodovanie s vyvinutými produktmi, na ich predaj a distribúciu, počnúc produktom Durolane, pričom spoločnosť Q-Med je naďalej výhradným výrobcom.
V apríli 2009 spoločnosť Q-Med a spoločnosť Oceana Therapeutics so sídlom v USA uzavreli globálne dohody týkajúce sa práv na komercializáciu  urologických produktov Deflux a Solesta.  Ako súčasť transakcie, spoločnosť Oceana nadobudla spoločnosť Q-Med Scandinavia Inc., ktorej väčšinu činnosti tvorili produkty Deflux a Solesta. Dohoda obsahuje exkluzívne práva spoločnosti Oceana Therapeutics na obchodovanie s produktmi Deflux a Solesta, ich predaj a distribúciu na celom svete.
Q-Med – Opis technologickej platformy
Oznamovateľ koncentrácie v Oznámení koncentrácie uviedol, že spoločnosť Q-Med je výlučne zameraná na vývoj a zjemňovanie lekárskych aplikácií založených na technológii kyseliny hyalurónovej.  Neživočíšny pôvod technológie NASHA je bezpečný, s nízkym rizikom infekcie, keďže eliminuje možnosť prenosu infekčných chorôb, ktoré môžu vzniknúť pri použití živočíšneho zdroja. K stabilizácii gélu dochádza prostredníctvom dvojstupňového procesu, ktorý mu umožňuje zostať na svojom mieste počas šiestich mesiacov až jedného roka alebo viac, v závislosti od požadovaných vlastností.  NASHA je prirodzená a biologicky sa rozkladá a integruje do tela.  Pri výrobe gélov použitím technológie NASHA sa kyselina hyalurónová upravuje minimálne a takým spôsobom, že si zachováva prirodzenú štruktúru biopolyméru, čím umožňuje výbornú tkanivovú biokompatibilitu v tele.  Táto štruktúra má lepšiu schopnosť udržať objem vody.  Proces NASHA je flexibilný a umožňuje vytvoriť gély optimalizované na rôzne použitie.
Duševné vlastníctvo spoločnosti Q-Med tvorí patent, ochranné známky a know-how.  Patentová ochrana spoločnosti Q-Med spočíva prevažne v ochrane skupiny patentov pre technologickú platformu NASHA spolu s know-how získaným v súvislosti s výrobou gélov NASHA.  Okolo tejto základnej skupiny patentov existujú viaceré doplnkové skupiny patentov, okrem iného, pre rôzne unikátne injekčné prostriedky.  V roku 1995 bol podaný prvý z viacerých patentov NASHA.  Platnosť tohto patentu skončí v roku  2016 vo väčšine krajín a v roku 2017 v USA.
Oznamovateľ koncentrácie v Oznámení koncentrácie uvádza, že Q-Med dodáva na slovenský trh len malé množstvo dermatologických výplní (výplňových implantátov - produkty Restylane a Macrolane opísané v bode a) vyššie). Tieto produkty sa podľa oznamovateľa neprekrývajú horizontálne ani nie sú prepojené vertikálne alebo komplementárne s produktmi v súčasnosti dodávanými na slovenský trh spoločnosťou Galderma. Spoločnosť Q-Med nedodáva žiadne iné produkty na slovenský trh.

35)	Produkty spoločnosti Galderma

Ako už bolo uvedené, Galderma je farmaceutická spoločnosť, ktorá sa špecializuje na výskum, vývoj a marketing terapeutických, korektívnych a estetických riešení pre pleť, vlasy a nechty.
Produkty spoločnosti Galderma liečia rad dermatologických stavov vrátane: akné, ružovky, plesňových infekcií nechtov, psoriázy a dermatóz citlivých na steroidy, pigmentových porúch, starnutia pokožky a rakoviny kože.
V oblasti produktov určených na estetické ošetrovanie starnutia pokožky ponúka na trhu produkty botulotoxínu typu A  pod názvom Azzalure (a Dysport na niektorých územiach mimo Európy), určené na použitie v estetickej medicíne – korektívnej dermatológii injekčnou aplikáciou, najmä pri ošetrovaní záhybov kože a vrások na tvári. Na trhu v Slovenskej republike však Galderma tento produkt neponúka. Napriek tomu, pre úplnosť oznamovateľ koncentrácie v Oznámení koncentrácie uviedol stručný opis tohto produktu. 
a)	Azzalure
V marci 2009 britský Úrad pre reguláciu lekárskych a zdravotníckych výrobkov (MHRA) schválil produkt pod názvom Azzalure a následne ho spoločne zaregistrovalo 15 ďalších európskych krajín. Schválenie je pre „dočasné zlepšenie vzhľadu stredne hlbokých až hlbokých glabelárnych vrások viditeľných pri zamračení (zvraštené čiary medzi obočím) u dospelých mužov a žien vo veku 65 rokov a menej, keď hĺbka týchto záhybov má dôležitý psychologický vplyv na pacienta“.
Ako uvádza oznamovateľ koncentrácie v Oznámení koncentrácie Azzalure sa na Slovensku nepredáva. 
b)	Produkty dodávané na Slovensko spoločnosťou Galderma 
Produkty, ktoré Galderma v súčasnosti predáva v Slovenskej republike, sú: 
CETAPHIL CLEANSER LOTION 200 ML - starostlivosť o suchú pokožku
CETAPHIL MOISTURIZER CREAM 50 G / ML - starostlivosť o suchú pokožku
DIFFERIN 0.1% CREAM 30 G - liečba akné
DIFFERIN 0.1% GEL 30 G - liečba akné
LOCERYL 5% NAIL LACQUER 2.50 ML - liečba onychomykózy
METVIX CREAM 2 G - liečba kožnej rakoviny
ROZEX / METRO 0.75% CREAM 30 G - liečba ružovky
Tieto produkty  nie sú podľa oznamovateľa koncentrácie ani substitútmi ani dokonca komplementárne vo vzťahu k produktom predávaným v Slovenskej republike  spoločnosťou Q-Med. 
Osobitne, produkty Differin, Loceryl, Metvix a Rozex sú produkty určené na lekárske terapeutické ošetrenie určitých dermatologických stavov, ako napr. onychomykóza, akné, rakovina kože alebo ružovka, t.j. sú určené na zjavne iný účel použitia, a teda nepredstavujú ani substitúciu, dokonca ani nie sú komplementárne k produktom Q-Med dodávaným na slovenský trh.
Pokiaľ ide o produkt Cetaphil, ktorý je určený na „ošetrenie suchej pokožky“, ani tento produkt podľa oznamovateľa koncentrácie nepredstavuje substitúciu a ani nie je komplementárny k produktom, ktoré jediné sú v súčasnosti predávané spoločnosťou Q-Med v Slovenskej republike.
Cetaphil dokonca nepredstavuje substitúciu a nie je komplementárny ani ku kozmetickým krémom značky Restylane spoločnosti Q-Med opísanými vyššie – ktoré sa však podľa oznamovateľa koncentrácie na Slovensku vôbec nepredávajú z týchto dôvodov:
- ako je podrobnejšie vysvetlené vyššie, kozmetické krémy značky Restylane sú založené na rovnakej technológii NASHA ako dermatologické výplne  spoločnosti Q-Med uvedené vyššie a ich účel úzko súvisí s estetickým ošetrením uvedenými dermatologickými výplňami. Odporúča sa ich použitie pred alebo po aplikácii vyššie uvedených dermatologických výplní spoločnosti Q-Med na dosiahnutie lepších výsledkov celého procesu ošetrenia dermatologickými výplňami. Uvedené produkty Restylane určené na starostlivosť o pleť sa teda ponúkajú prostredníctvom kliník estetickej medicíny alebo prostredníctvom samotnej spoločnosti Q-Med. Okrem toho, ceny týchto  produktov Restylane určených na starostlivosť o pleť sa pohybujú od 30 EUR do 50 EUR.
- na druhej strane, produkt Cetaphil spoločnosti Galderma patrí medzi produkty na lekársku terapeutickú liečbu pleti, a teda nie je určený na kozmetické použitie, ale skôr ako lekársky terapeutický produkt určený na dermatologické problémy. Je určený na lekárske terapeutické ošetrenie a samotná spoločnosť Galderma odporúča poradiť sa pred jeho aplikáciou s dermatológom. Môžu ho predávať iba lekárne. Ceny sa pohybujú od 15 EUR do 20 EUR.
Produkty značky Restylane spoločnosti Q-Med určené na starostlivosť o pleť a produkty Cetaphil nie sú podľa oznamovateľa komplementárne, keďže sa používajú na ošetrovanie odlišných stavov a na rozdielne účely. Tieto produkty by sa aplikovali nezávisle od seba a aplikácia jedného alebo druhého produktu by neznamenala alebo nespôsobila aplikáciu druhého produktu.  Spotrebitelia nevnímajú tieto produkty ako komplementárne, pretože sa používajú v odlišných oblastiach – kým produkty Restylane na starostlivosť o pleť sa používajú na estetické ošetrenie, produkty Cetaphil sú lekárske terapeutické produkty.
36)	V súvislosti s vymedzením oblastí, v ktorých pôsobia účastníci koncentrácie oznamovateľ uviedol podrobnejšie vymedzenie vo vzťahu ku dermatologickým výplniam (kde v súčasnosti pôsobí len spoločnosť Q-Med), botulotoxínu (kde pôsobí len spoločnosť Galderma) a pleťovým kozmetickým výrobkom určeným na estetické ošetrenie (kde pôsobí spoločnosť Q-Med).  Produkty strán sa však v Slovenskej republike podľa oznamovateľa koncentrácie neprekrývajú horizontálne ani vertikálne.

a) 	Dermatologické výplne (výplňové implantáty)
Dermatologické výplne (tiež známe ako výplne vrások, tvárové implantáty, výplne mäkkých tkanív tváre) sú gély a podobné prípravky používané na výplň vrások s cieľom vytvoriť hladší vzhľad.
Kožné výplne sa používajú na nahradenie objemu pod kožou tkaniva, ktorý sa stratil pri bežnom procese starnutia.  Keď k tomu dôjde, pokožka sa scvrkáva a vytvára na tvári záhyby.  Na tieto záhyby alebo vrásky sa môžu použiť dermatologické výplne na vyplnenie spodného prázdneho priestoru.  Liečba dermatologickými výplňami trvá najmenej 6 mesiacov až jeden rok a spolu s ďalšou následnou liečbou až 18 mesiacov.
Lekári majú k dispozícii rôzne alternatívy použitia dermatologickej výplne.  Produkty na báze kolagénu patrili medzi prvé schválené dermatologické výplne.  V desaťročí so začiatkom v roku 2000 však kolagén rýchlo nahradila hyalurónová kyselina a stala sa preferenčným materiálom.
V roku 2009 predstavoval podiel spoločnosti Q-Med na celosvetovom trhu dermatologických výplní [10-20]%. Celková veľkosť trhu predstavovala 528 mil. EUR (759 mil. USD) – Zdroj: Medical Insight Inc.
V Slovenskej republike mala spoločnosť Q-Med v roku 2009 tržby z dermatologických výplní vo výške, ktoré by  v prípade, ak by bol trh s dermatologickými výplňami národný, predstavovali podiel spoločnosti Q-Med na takto vymedzenom trhu [20-30]% V Slovenskej republike Q-Med dodáva výrobky prostredníctvom jedného distribútora – distribučnej spoločnosti, ktorej obchodné meno a sídlo sú uvedené v spise. 
Počet konkurenčných produktov dermatologických výplní sa v posledných rokoch zvýšil a v súčasnosti je na trhu ponuka takmer 100 rôznych druhov dermatologických výplní. Asi polovica z nich je na báze hyalurónovej kyseliny.
Allergan je najväčším konkurentom spoločnosti Q-Med s podielom 
[30-40]% na celosvetovom trhu. Inými významnými konkurentmi spoločnosti Q-Med sú spoločnosti Merz Pharma s podielom [10-20]% na celosvetovej úrovni a Medicis s celosvetovým podielom [10-20]%.  Ďalšími konkurentmi sú spoločnosti Sanofi-Aventis s podielom [0-5]% a Teoxane s podielom [0-5]%. Konkurenti v Slovenskej republike sú Allergan, Inc., BioPolymer GmbH & Co. KG, CROMA Ges.m.b.H, Anteis S.A. a Laboratoires TEOXANE.
Galderma v súčasnosti neponúka na trhu dermatologické výplne (ani v Slovenskej republike ani vo svete). [...OBCHODNÉ TAJOMSTVO podnikateľa Galderma o predpokladaných budúcich aktivitách podnikateľa Galderma...].
b)	Botulotoxín
Botulotoxín (neuromodulátor) uvoľňuje svaly a používa sa na blokovanie schopnosti nervov sťahovať svaly na tvári, čo by inak spôsobilo vznik vrások.  Produkty na báze botulotoxínu boli prvýkrát aplikované pri estetickej liečbe spoločnosťou Allergan v roku 2002 pod značkou Botox. Účinok liečby botulotoxínom trvá 3-4 mesiace.
Podľa oznamovateľa koncentrácie dermatologické výplne a botulotoxín nemožno považovať za zameniteľné alebo nahraditeľné, pretože sa používajú na rôzne oblasti tváre s cieľom dosiahnuť rôzne efekty.  Neuromodulátory na báze botulotoxínu paralyzujú svaly, ktoré spôsobujú vrásky, a sú účinné najmä pri riešení dynamických vrások okolo očí a na čele.  Medzi dynamické vrásky patrí glaberálna vráska, očné vrásky a vrásky na čele.  Dermatologické výplne sa používajú na  zaoblenie tkaniva a vyhladenie statických vrások, ktoré vznikajú na koži bez svalovej činnosti.  Často sa používajú pre dolné tvárové oblasti, ale stále viac sa používajú okolo očí a v horných tvárových oblastiach.  Dermatologické výplne nemožno použiť na aktívne vrásky namiesto botulotoxínu, rovnako ako botulotoxín nemožno použiť namiesto dermatologických výplní. Rastúci počet lekárov používa okrem neuromodulátora kombinácie viacerých druhov výplní.  Podľa oznamovateľa ani koncoví zákazníci ani kupujúci (lekári) nepovažujú tieto produkty za zameniteľné.
Okrem toho je podľa oznamovateľa potrebné zdôrazniť, že dermatologické výplne a botulotoxín sú klasifikované rozdielne z regulačného hľadiska.  Zatiaľ čo dermatologické výplne sú označené ako liečebné pomôcky, botulotoxíny sú označené ako lieky.  V dôsledku toho produkty na báze botulotoxínu musia spĺňať oveľa vyššie regulačné požiadavky.
Ako vyplýva z Oznámenia koncentrácie, obdobné závery vyslovil aj Bundeskartellamt a americký úrad FTC v obdobnom prípade Allergan/Inamed. Nemecký úrad Bundeskartellamt v jeho správe o činnosti za roky 2005/2006 (Bundestagsdrucksache 16/5710, na str. 85) v súvislosti s posudzovaním nadobudnutia spoločnosti Inamed (výrobca dermatologických výplní) spoločnosťou Allergan (výrobca Botox), ktoré Bundeskartellamt schválil v I. fáze v roku 2005/6. Bundeskartellamt uvádzal informácie osobitne o trhu s botulotoxínom (na ktorom pôsobila spoločnosť Allergan) a osobitne o trhu s dermatologickými výplňami (na ktorom pôsobila spoločnosť Inamed), a teda naznačil existenciu rozdielnych trhov. 
V roku 2009 predstavoval podiel spoločnosti Galderma na celosvetovom trhu s botulotoxínom [0-5]%, čo zodpovedá tržbám vo výške približne 
[...OBCHODNÉ TAJOMSTVO účastníka koncentrácie – dosiahnuté tržby v EUR...].  Celková veľkosť trhu v roku 2009 predstavovala 528 mil. EUR.
Botulotoxín - Azzalure – podnikateľ Galderma na Slovensku nepredáva. 
Hlavným celosvetovým konkurentom spoločnosti Galderma je Allergan s celosvetovým podielom [70-80]%.  Medzi ďalších konkurentov patria spoločnosti Merz, Langzhau Institute, Medicis a MedyTox, pričom títo majú podiel na trhu menší ako 5%.
Q-Med predáva na slovenskom trhu iba dermatologické výplne uvedené vyššie. Q-Med nedodáva botulotoxín (ani v Slovenskej republike ani inde vo svete).
c) Produkty určené na starostlivosť o pleť pri estetickej liečbe 
Ako bolo uvedené, spoločnosť Q-Med uviedla na trh sériu kozmetických krémov pod značkou Restylane navrhnutú  ako doplnok jej výrobkov na estetickú liečbu – dermatologické výplne. Vzhľadom na regulačné obmedzenia existuje obmedzený počet krajín mimo USA, kde je povolené dodávanie produktov priamo lekárovi, a tak tento segment podnikania nie je v súčasnosti bežný a ani v budúcnosti nebude významný. 
Ako je uvedené v Oznámení koncentrácie spoločnosť Q-Med uviedla tento rad produktov Restylane iba v roku 2010. Preto nemala v roku 2009 žiadny obrat z týchto produktov a jej tržby v roku 2010 boli bezvýznamné.  Q-Med plánuje ponúkať na trhu svoje produkty určené na starostlivosť o pleť prevažne priamo lekárom, ktorí ich potom budú predávať svojim pacientom.  Vzhľadom na regulačné obmedzenia existuje obmedzený počet krajín, kde je povolené dodávanie produktov priamo lekárom. V Slovenskej republike sa tieto produkty nedodávajú.
Okrem toho, ako je vysvetlené v bode 35b) tohto rozhodnutia, tieto produkty nepredstavujú substitúciu ani nie sú komlementárne k žiadnym produktom dodávaným spoločnosťou Galderma na slovenský trh.
d)	Okrem vyššie uvedených oblastí, spoločnosť Galderma  ponúka na trhu v Slovenskej republike iba produkty uvedené v bode 35b) tohto rozhodnutia. Ako je však už uvedené vyššie, tieto produkty sa neprekrývajú, ani nie sú vo vertikálnom vzťahu alebo komplementárne k produktom dodávaným do Slovenskej republiky spoločnosťou Q-Med.
37)	Podľa oznamovateľa koncentrácie otázku, či vyššie spomínané oblasti sú čo do rozsahu národné – pre národné regulačné obmedzenia – alebo širšie ako národné, možno ponechať v predmetnom prípade otvorenú.  Bez ohľadu na presné vymedzenie priestorového relevantného trhu navrhovaná transakcia nevyvoláva žiadne súťažné problémy v Slovenskej republike a preto je podľa oznamovateľa koncentrácie možné ponechať otázku vymedzenia priestorového trhu tiež otvorenú.

38)	V nadväznosti na skutočnosť, že účastníci koncentrácie pôsobia na území Slovenskej republiky v odlišných oblastiach a vzhľadom na to, že tak ako je uvedené nižšie, posudzovanou koncentráciou nedochádza v Slovenskej republike k zmenám podmienok hospodárskej súťaže vo vyššie uvedených oblastiach, v ktorých pôsobia účastníci koncentrácie, úrad dospel k záveru, že nebolo na posúdenie predmetnej koncentrácie potrebné presnejšie definovať tovarové ani priestorové relevantné trhy, vzťahujúce sa na vyššie uvedené činnosti. 

Dopad koncentrácie na hospodársku súťaž

39)	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.
Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

40)	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšom skúmal, či uskutočnením posudzovanej koncentrácie nedôjde na území Slovenskej republiky vo vyššie uvedených oblastiach k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže. 

41)	Ako vyplýva z Oznámenia koncentrácie, nadobudnutie kontroly nad podnikom podnikateľa Q-Med podnikateľom Galderma poskytne spoločnosti Galderma významné zrýchlenie vstupu na trh s dermatologickými výplňami, zabezpečí jej kvalifikovanú pracovnú silu s preukázateľnou odbornosťou v danej oblasti, významné výrobné kapacity a efektívnosť a hlboké poznatky o výskume a vývoji. Taktiež jej zabezpečí okamžité uznanie, ktoré prichádza s osvedčenou a dôveryhodnou značkou a predajnou a marketingovou organizáciou s dobrými vzťahmi na trhu.

42)	Ako je uvedené vyššie, úrad zistil, že účastníci koncentrácie pôsobia na území Slovenskej republiky v odlišných oblastiach. Predmetnou koncentráciou teda na území Slovenskej republiky nedochádza k zmenám podmienok hospodárskej súťaže vo vyššie uvedených oblastiach a tak ako je uvedené vyššie, nebolo potrebné presne definovať tovarové ani priestorové relevantné trhy vzťahujúce sa na vyššie uvedené činnosti účastníkov koncentrácie. 

43)	Vychádzajúc z uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej uskutočnení vystavení podstatnej súťaži a vzhľadom na svoju ekonomickú silu sa nebudú môcť správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie na relevantných trhoch vo vyššie uvedených oblastiach, ktorého dôsledkom sú významné prekážky efektívnej hospodárskej súťaže na týchto trhoch. 

44)	Vzhľadom na uvedené úrad rozhodol podľa § 12 ods. 1 zákona.

45)	Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

46)	V súlade s § 33 zákona úrad listom číslo 358/PMÚ SR/2011 zo dňa 02.02.2011 vyzval účastníka správneho konania prostredníctvom jeho splnomocneného právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

47)	Účastník správneho konania prostredníctvom splnomocneného právneho zástupcu listom zaevidovaným úradom pod číslom 412/2011 doručenom úradu dňa 07.02.2011 oznámil úradu, že berie na vedomie výsledky šetrenia vykonaného úradom v predmetnej veci tak, ako sú opísané v predmetnej výzve a s výnimkou formálnych úprav v texte nemá k predmetnej výzve ďalšie pripomienky, ani nepredkladá ďalšie návrhy na vykonanie dôkazov v predmetnej veci. Navrhnuté formálne zmeny v texte súvisiace s popisom výrobkov účastníkov koncentrácie úrad zapracoval v bodoch 9 a 35 tohto rozhodnutia.

48)	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	    Mgr. Daniela Lukáčová
	poverená riadením odboru koncentrácií

Rozhodnutie sa doručuje:

Mgr. Tomáš Maretta
Čechová & Partners
Štúrova 4
811 02 Bratislava